
ДО  
ПРЕДСЕДАТЕЛЯ НА
ОБЩИНСКИ СЪВЕТ
ГР. БУРГАС



ДОКЛАДНА ЗАПИСКА

ОТ ДИАНА САВАТЕВА
ЗАМЕСТНИК-КМЕТ „КУЛТУРА И ВЕРОИЗПОВЕДАНИЯ“ НА
ОБЩИНА БУРГАС


ОТНОСНО: Правилник за изменение и допълнение на Правилник за работата на фонд  „Култура“ на Община Бургас


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

	Причините, които налагат приемане на изменение и допълнение на Правилник за работата на фонд „Култура“ на Община Бургас, са свързани с подобряване ефективността при неговото прилагане.
Промените са свързани с възможността да бъде обявявана извънредна сесия в случаите, когато е осигурено допълнително финансиране от собствени или външни източници (включително и при кандидатстване по План за възстановяване и устойчивост и/или други програми или схеми за предоставяне на целево финансиране), заложена в т. 4 на чл. 20, ал. 1. 
Те се налагат заради възможностите за допълнително финансиране, които ще се предоставят на общините с Проектно предложение 42 „Развитие на културните и творчески сектори“ в Националния план за възстановяване и устойчивост. 
Процедурата BG-RRP-11.021 - Схема за безвъзмездна помощ „Ново поколение местни политики за култура за големи общини“, по която Община Бургас е допустимо да кандидатства,  в момента е обявена за обществено обсъждане. Очаква се тя да бъде отворена за кандидатстване най-късно през месец октомври т.г. 
Община Бургас следва да осигури възможността за кандидатстване, получаване и разпределение на средствата и чрез своя механизъм - Общински фонд „Култура“. 
Ето защо Комисията по оценка (КО) към Фонда трябва да може, ако е необходимо, на свое заседание да определи условията за кандидатстване, критериите, сроковете, размера на финансирането и др., съобразени с изискванията по съответната програма или друг източник на финансиране. Тъй като в действащия правилник на Фонд „Култура“ на Община Бургас е предвидено задължително изискване кандидатите да осигурят съфинансиране, е необходимо КО да може да не го прилага, ако външните механизми за финансиране не го изискват.
С настоящото изменение е дадена възможност на творците, кандидатствали на извънредна сесия на Фонд „Култура“ на Община Бургас, в случай че не бъдат одобрени и/или реализирани, по преценка на КО да бъдат допуснати за разглеждане на редовните сесии на Фонд „Култура“, без да е необходимо проектите да бъдат наново подавани. В този случай КО ще изиска нанасяне на корекции в съдържателната и бюджетната част на проекта. 
	Посочените предложения за изменения на Правилника са изключително важни за бъдещото му функциониране и оптималното разпределение на финансовите средства, заложени по Националния план за възстановяване и устойчивост в сферата на културата, за  които Община Бургас ще кандидатства и би получила финансиране. Правят се и някои други минимални корекции, които да внесат по-голяма яснота в правилата и процедурите и ще допълнят съществуващите разпоредби. Целта е повишаване качеството, ефективността и ефикасността на действащия нормативен документ. Промените са съобразени със структурата и прилагането на правилника и с неговото по-безпроблемно функциониране за по-дълъг период от време. 
Предвидените изменения и допълнения на Правилника разширяват възможностите за външно финансиране на културните проекти като някои от програмите, включително Плана за възстановяване и устойчивост изискват финансов ресурс от Община Бургас. Той се конкретизира и гласува с последващо решение на общинския съвет, т.е. предвидените изменения и допълнения на Правилника на този етап не изискват допълнителни  финансови средства.
	Очаквани резултати от приемането на проекта за изменение и допълнение на Правилника са: прецизиране и подобряване на условията и реда за кандидатстване, за по-добра подготовка за реализация на проектите, отваряне на нови възможности пред творците, чрез които те да реализират идеите си. 
	Предлаганият проект на Правилник за изменение и допълнение на Правилник за работата на фонд „Култура“ на Община Бургас е в съответствие с европейското  законодателство – Европейската харта за местно самоуправление. Той не противоречи на норми от по-висока йерархия и на европейското законодателство.  

На заинтересованите лица беше предоставен 14-дневен срок, считан от датата на публикуване на настоящия проект, за предложения и становища по Проекта на Правилник за изменение и допълнение на Правилник за работата на фонд „Култура“ на Община Бургас, Приет с решение на Общински съвет – Бургас, по т.5, Протокол № 25/ 28.09.2021 г.; изм. и доп.: с решения на Общински съвет – Бургас, по т.3, Протокол №33/22.02.2022 г.; по т.6, Протокол №41/14.09.2022 г.; по т.2, Протокол №49/28.02.2023 г., по т.13, Протокол № 6/30.01.2024 г. 
На основание чл. 26, ал. 4, предл. второ от Закона за нормативните актове и с цел спазване на индикативните срокове за кандидатстване по Плана за възстановяване и устойчивост, срокът за предложения и становища по проекта, публикуван за обществени консултации е намален на 14 дни. 
В предоставения срок са постъпили две предложения от Петър Тодоров - Артистичен директор на фестивала "Ерата на Водолея", както следва:
1. Първото предложение за промяна на Правилника за изменение и допълнение на Правилник за работата на фонд „Култура“ на Община Бургас е авансовото плащане от страна на Община Бургас към одобрените кандидати да е поне 80 % или 100 %.
Това предложение не се възприема, тъй като съфинансирането, посочено в чл. 25 от Правилника в размер - по Направления 1, 3, 4, и 6 - 70%, а по Направление 2 и 5 – 50% от одобрената сума за финансиране на проектите е съобразено с финансовата дисциплина спазвана в Община Бургас и с размера на сумите предоставени на културните организатори за реализацията на техните проекти, тъй като концепцията на общинския фонд е да се подпомагат същите, а не да се предоставя 100% финансиране.
2. Второто предложение е при отчитането на проект да се позволява 15 % до 20 % прехвърляне на разходи от едно перо в друго, без да е необходимо специално разрешение от комисия, а не 10 % както е в момента. Основна причина за това предложение е фактът, че обикновено бюджетите при кандидатстване се правят шест месеца до една година преди реализиране на проявата. За този период цените динамично се променят и често в практиката организаторите на събития се сблъскват с /понякога наистина съществени/ разлики между прогнозните и реалните цени за услугите при осъществяване на едно културно събитие.
Това предложение също не се възприема, тъй като разпоредбата на чл. 65 от Правилника предвижда, че при изменение в размер на повече от 10% между отделните позиции от бюджета на проекта в рамките на всяка дейност да се изисква предварително писмено уведомление от финансираната страна до Зам.-кмет направление „Култура“ и последвало от него одобрение. Това означава, че при изменения до 10% между отделните позиции не е необходимо съгласие от зам.-кмета. Изискването да се иска одобрение при над 10% промени е свързана с контрола, който общината следва да упражнява, както и да има по-голяма финансова дисциплина при разходването на публичните средства
Предвид изложеното и на основание чл. 36, ал. 1 от Закона за закрила и развитие на културата, във вр. с чл. 21, ал. 2 от Закона за местното самоуправление и местната администрация, предлагам на Общински съвет - Бургас да вземе следното


Р Е Ш Е Н И Е:

§1. В чл. 20, т. 4 се правят следните изменения и допълнения, като разпоредбата придобива следното съдържание: 4. При осигуряване на допълнителни средства от собствени или  външни източници на финансиране (включително и при кандидатстване по План за възстановяване и устойчивост и/или други програми или схеми за предоставяне на целево финансиране), КО може да обяви извънредна сесия за финансиране на проекти по едно, повече или всички направления. В този случай, ако е необходимо, КО на свое заседание определя условията за кандидатстване, критериите, сроковете, размера на финансирането и др. изисквания, свързани с обявяване на извънредна сесия. Условието за съфинансиране, предвидено в този правилник, може да не се прилага, ако външните механизми за финансиране не изискват такова.

§2. В чл. 35 се създава нова алинея 3 със следното съдържание: (3) Подадените  проектни предложения на извънредна сесия на Фонд „Култура“ на Община Бургас, в случай че не бъдат одобрени и/или реализирани, по преценка на КО могат да бъдат допуснати за разглеждане на редовните сесии на Фонд „Култура“, без да е необходимо проектите да бъдат наново подавани. В този случай КО ще изиска нанасяне на корекции в съдържателната и бюджетната част на проекта. 

ПРЕХОДНИ И ЗАКЛЮЧИТЕЛНИ РАЗПОРЕДБИ

§3. Правилникът влиза в сила от деня на приемането му.


Приложение: Проект на правилник, мотиви, извадка от сайта на Община Бургас и портала за обществени консултации, постъпило предложение на електронна поща.



ДИАНА САВАТЕВА
/Зам.-кмет „Култура и вероизповедания“/

